Brüsszel, 20.12.2004

COM(2004) 814 végleges

2004/0285 (CNS)

Javaslat

A TANÁCS RENDELETE

a 2500/2001/EK rendeletnek a közösségi támogatásnak a költségvetési rendelet 54. cikke (2) bekezdése c) pontjának megfelelő végrehajtását lehetővé tevő módosításáról

(előterjesztő: a Bizottság)

INDOKLÁS

E módosításnak a célja, hogy a Törökország előcsatlakozási pénzügyi támogatásáról szóló 2500/2001/EK tanácsi rendeletet a centralizált alapú, közvetett igazgatás alkalmazása (a költségvetési rendelet 54. cikke (2) bekezdésének c) pontja) szempontjából összehangolja az új költségvetési rendelettel. A Bizottság azonos tartalmú javaslatot tett a Phare-rendelet és a CARDS-rendelet esetén, továbbá 2007-től várhatóan ugyanezek lesznek a szabályok az új, előcsatlakozási támogatási eszköz (IPA) számára is.

A költségvetési rendelet az 54. cikke (2) bekezdésében lehetővé teszi, hogy a közösségi költségvetést centralizált alapú, közvetett igazgatás alkalmazásával hajtsák végre, valamint a végrehajtásra vonatkozóan különleges követelményeket állapít meg a költségvetési rendelet 54. cikke (2) bekezdése c) pontjának megfelelően.

Ezek a követelmények kikötik, hogy a centralizált alapú, közvetett végrehajtás terén a Bizottság „a közhatalmi, és különösen a költségvetés-végrehajtási feladatokkal megbízhatja […] [azokat a] nemzeti közszektorbeli szervek[et] vagy a közfeladatot ellátó, a magánjog hatálya alá tartozó szervek[et], amelyek megfelelő pénzügyi garanciákat nyújtanak, és megfelelnek a végrehajtási rendelkezésekben előírt feltételeknek”, továbbá hogy „…[e] szerveket kizárólag akkor lehet végrehajtási feladatokkal megbízni, ha az érintett program vagy fellépés jogalapot megteremtő jogi aktusa előírja az átruházás lehetőségét, és megállapítja az érintett szervek kiválasztására vonatkozó kritériumokat […]”[1].

Az előcsatlakozási támogatás területén a korábbiakban a centralizált alapú, közvetett igazgatás az 54. cikk (2) bekezdésének c) pontjában meghatározott formában értékes eszköznek bizonyult, különösen a Technikai Segítségnyújtási Információcsere-program (TAIEX) műveletei tekintetében. Az elmúlt években Törökország a TAIEX-műveletek jelentős haszonélvezője volt. Biztosítani kell tehát, hogy Törökország ezentúl is, egészen az IPA-rendelet hatálybalépésig az új költségvetési rendeletben meghatározott feltételek mellett férjen hozzá a TAIEX-támogatáshoz.

2004/0285 (CNS)

Javaslat

A TANÁCS RENDELETE

a 2500/2001/EK rendeletnek a közösségi támogatásnak a költségvetési rendelet 54. cikke (2) bekezdése c) pontjának megfelelő végrehajtását lehetővé tevő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 181. cikke (2) bekezdésére,

tekintettel a Bizottság javaslatára[2],

tekintettel az Európai Parlament véleményére[3],

mivel:

Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet[4] (a továbbiakban: a költségvetési rendelet) 54. cikkének (2) bekezdése lehetővé teszi, hogy a közösségi költségvetést centralizált alapú, közvetett igazgatás alkalmazásával hajtsák végre, valamint különleges követelményeket állapít meg a végrehajtásra vonatkozóan.

Az előcsatlakozási támogatás területén a korábbiakban a centralizált alapú, közvetett igazgatás a költségvetési rendelet 54. cikke (2) bekezdésének c) pontjában meghatározott formában értékes eszköznek bizonyult, különösen a Technikai Segítségnyújtási Információcsere Hivatal (TAIEX) műveletei tekintetében.

Törökország a TAIEX-műveletek egyik fő haszonélvezője volt az elmúlt években, ezért olyan helyzetbe kell hozni, hogy az új költségvetési rendeletben meghatározott szabályoknak megfelelően továbbra is alkalmazni tudja ezt az eszközt.

Az előcsatlakozási támogatás területén a harmonizált szemlélet kívánatos, ezért az alkalmazott formulának meg kell egyeznie a 3906/1989/EGK (Phare) és a 2666/2000/EK (CARDS) rendeletnél, valamint az IPA-rendelet tervezéténél várhatóan alkalmazottal.

A Törökország előcsatlakozási pénzügyi támogatásáról, illetve a 3906/89/EGK, az 1267/1999/EK, az 1268/1999/EK és az 555/2000/EK rendelet módosításáról szóló, 2001. december 17-i 2500/2001/EK tanácsi rendeletet[5] ennek megfelelően módosítani kell,

ELFOGADTA EZT A RENDELETET:

1. cikk

A 2500/2001/EK rendelet a következőképpen módosul:

A szöveg a következő 6a. cikkel egészül ki:

„ 6a. cikk

Az 1605/2002/EK, Euratom tanácsi rendelet[6] 54. cikkében meghatározott korlátozások megtartásával a Bizottság határozhat úgy, hogy közhatalmi, és különösen költségvetés-végrehajtási feladatokkal bízza meg a rendelet 54. cikkének (2) bekezdésében felsorolt szerveket. Az 1605/2002/EK, Euratom tanácsi rendelet 54. cikke (2) bekezdésének c) pontjában meghatározott szerveket akkor lehet hatósági feladatokkal megbízni, ha elismert nemzetközi pozícióval és nemzetközileg elismert igazgatási és ellenőrzési rendszerrel rendelkeznek, továbbá ha közhatóság felügyelete alatt állnak.”

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[1] Az 1605/2002/EK rendelet 54. cikke (2) bekezdésének c) pontja, HL L 248., 2002.9.16., 1. o.

[2] HL C ., ., o.

[3] HL C ., ., o.

[4] HL L 248., 2002.9.16., 1. o.

[5] HL L 342., 2001.12.27., 1. o. A 769/2004/EK tanácsi rendelettel (HL L 123., 2004.4.27., 1. o.) módosított rendelet.

[6] HL L 248., 2002.9.16., 1. o.